মৃত শিশুর দেহ বদল! বিক্ষোভ বর্ধমান হাসপাতালে

বর্ধমান: মৃত শিশুর দেহ বদলের অভিযোগ উঠেছিল বর্ধমান হাসপাতালের বিরুদ্ধে। অভিভাবকদের দাবি, তাদের হাতে মৃত শিশু কন্যার বদলে তুলে দেওয়া হয়েছিল এক পুত্র সন্তান। আর এই খবর চাউর হতেই শুরু হয় বিক্ষোভ। হাসপাতাল কর্তৃপক্ষের তরফে বিক্ষোভের আঁচ পাওয়া মাত্রই তড়িঘড়ি বর্ধমান মেডিকেল কলেজ হাসপাতাল কর্তৃপক্ষের তরফ থেকে নিজেদের ভুল শুধরে নেওয়া হয়।

আরও পড়ুন: ধর্ষককে বিয়ে! যোগীরাজ্যে নির্যাতিতাকে ‘অদ্ভুত’ নিদান পুলিশের

জানা যাচ্ছে, গত ২ জানুয়ারি ২০২৫ এ পূর্ব বর্ধমান জেলার মাধবদিহি থানা এলাকার আখিনা গ্রামের বাসিন্দা সুমিত্রা কৈবর্ত বর্ধমানের এক বেসরকারি হাসপাতালে জন্ম দেন শিশু কন্যার। কিন্তু জন্মের পরেই শিশুটির শারীরিক অবস্থার অবনতি হলে তাকে তড়িঘড়ি ৩ জানুয়ারি স্থানান্তরিত করা হয় বর্ধমান হাসপাতালের শিশু বিভাগে। টানা দুদিন সেখানে তার চিকিৎসা চলার পর , ৫ জানুয়ারি হাসপাতালের তরফ থেকে জানানো হয় মৃত্যু হয়েছে ওই শিশুর। তারপরেই পরিবারের পক্ষ থেকে সেই দেহ হাসপাতালের থেকে চাওয়া হয়। পরিবারের অভিযোগ, তাদেরকে শিশু কন্যার বদলে দেওয়া হয় পুত্র সন্তান। পরিবার তখনই অভিযোগ তোলেন তারা এই দেহ নেবেন না। আর দেহ নিতে অস্বীকার করলে হাসপাতালের তরফ থেকে তাদের বের করে দেওয়া হয়।

তারপরেই পরিবারের পক্ষ থেকে বিক্ষোভ দেখানো শুরু হয়। আর বিক্ষোভের আঁচ পেয়েই তড়িঘড়ি হাসপাতাল কর্তৃপক্ষ নিজেদের গাফিলতির কথা স্বীকার করে নেন। হাসপাতালের তরফ থেকে জানানো হয় ‘ এই ঘটনায় শিশু বদলের কোন সম্পর্ক নেই। এটা ক্লারিকাল মিস্টেক ‘। যদিও হাসপাতালের এমন ঘটনায় , হাসপাতাল কতটা দায়িত্বহীন সেই প্রশ্নই দেখা দিচ্ছে।

দেখুন অন্য খবর